KULTURA ETA HIZKUNTZA POLITIKAKO SAILBURUAK (Zupiria Gorostidi) (EAJ, 2017-02-17):
Ubera anderea, kalifikazioa ipini diozu gure jarrerari, gure egitasmoei eta gure ekinari.
Esan duzu anbizio gutxikoak direla eta nolabait esan duzu konplexua daukagula. Ni ez noa izenlagunik jartzera zure jarrerari, ez dut adjektibatuko. Errespetatu egingo dut zure iritzia eta berriro esaten dizut: Behar den guztia hitz egiteko prest gaude eta nahi duzun guztia hitz egingo dugu. Baina nik ahalegin guztiak egingo ditut zurekin gai honetan gatazkarik eta polemikarik ez edukitzeko. Hori izango da nire jarrera eta espero dut lortzea.
Eta baita ere esango dizut euskararen aurrerabidean eman behar ditugun pausoak ez direla bi alderdien arteko kontua. Uste dut alderdi gehiago behar direla eta uste dut horrek eskatzen dituela oreka batzuk eta gure esku dago oreka horiek bilatzea, zaintzea edo ez egitea.
Zuk esan duzu, bi aldiz esan duzu, atzerapausoak hitza aipatu duzu. Alegia, zure ustez herri honetan azkeneko 35 urte hauetan egin den hizkuntza politika beraz ez da eraginkorra izan eta aurrera egin beharrean atzera egin da.
Zure iritziaren aurrean datuak daude. Beno, atzerapausoak esan dituzu. Zure iritziaren aurrean datuak daude. Datuek esaten dute adibidez, eta berriz ere 2016ko inkesta soziolinguistikoa erabiliko dut, euskara neurri batean edo bestean erabiltzen duten herritarren kopurua % 30,6koa dela 2016ko inkestaren arabera. 1991ko inkestak, 25 urte lehenagokoak esaten zuen, euskara maila batean edo bestean erabiltzen zutenak % 21,7 zirela. % 21,7tik % 30,6ra. Igoera, beraz, sei puntukoa da eta portzentajeetan adierazita % 43koa. Hori zuretzat atzerapausoa da. Ba niretzat ez da atzera pausua.
Eta baita ere esan dizut aurrerantzean egin beharreko kontuak, egitasmoak, adierazi dizkizut eta amaitu nahi izan dut esanaz adostasunik zabalenean eman beharko liratekeela gure iritziz, iruditzen zaigulako euskararen eta hizkuntza bizikidetzaren arteko akordioari eta gizartearen eta instituzioetako erabile eta eragile ezberdinen artekoari eman behar zaiola adostasun bat eta sostengu bat.
Eta non lan egingo dugu sostengu horiek eta adostasun horiek biltzeko eta bilatzeko? Legebiltzar honetan, jakina. Euskararen Aholku Batzordean ere bai, gizarte eragile ezberdinen inplikazio aktiboa bilatuz, hor eta kanpoan. Eta adostasunaren kontestu horretan gure erreferentzia izango da aurreko legegintzaldian Euskararen Aholku Batzordeak ontzat emandako Eta hemendik aurrera zer? agiria, hainbat erakunde eta eragileren oniritzia eta babesa jaso dituena.
Eta bide horretan gure konpromiso izango da, gure helburuak zehazte aldera eta konkretatze aldera, euskararen agenda estrategikoaren errebisioa egitea eta datozen urteetarako egin behar diren moldaketak egitea.
Eta nik ez dut inoren bizkar utzi nahi izan gure erantzukizuna. Beharbada horretan ere ez nuen asmatu Batzordearen aurrean, baino Legebiltzarreko taldeen ekimena izan zitekeela eragilea esan nuenean, Euskara Legearen erreformaz ari nintzen, ez hizkuntza politikaz. Hizkuntza politika hori zehaztea eta bultzatzea Jaurlaritzaren eta erakundeen, herri erakundeen eginkizuna da eta horretan dauzkagun aholku batzordeen bultzada nahita nahi ezkoa izango da.
Eskerrik asko.